Διάφανα Κρίνα

Τα **Διάφανα Κρίνα** ήταν ένα από τα πιο γνωστά ελληνικά συγκροτήματα της Εναλλακτικής Ροκ και Νιου Γουέιβ (new wave) μουσικής. Αποτελούνταν από τους Θάνο Ανεστόπουλο (φωνή, ακουστική κιθάρα, φυσαρμόνικα, πιάνο), Νίκο Μπαρδή (κιθάρες, τρομπέτα, κρουστά, μεταλλόφωνο), Κυριάκο Τσουκαλά (κιθάρες, πλήκτρα, κρουστά, γεννήτρια ήχων), Παντελή Ροδοστόγλου (ηλεκτρικό μπάσσο), Τάσο Μαχά (τύμπανα, κρουστά) και τον Παναγιώτη Μπερλή (φωνή, πλήκτρα).

## Ιστορικό
Τα Διάφανα Κρίνα σχηματίστηκαν το 1991 και το 1994 κυκλοφόρησαν τον πρώτο τους δίσκο από τη δισκογραφική εταιρεία Wipe Out, το single Λιώνοντας μόνος/Κάτω απ' το ηφαίστειο. Το 1996, με την προσθήκη του Παναγιώτη Μπερλή στα πλήκτρα, κυκλοφόρησαν το δίσκο Έγινε η απώλεια συνήθεια μας. Το 1997 συμμετείχαν στο φεστιβάλ Rockwave Festival, που πραγματοποιήθηκε στο γήπεδο του Απόλλωνα Αθηνών στην Ριζούπολη, μαζί με συγκροτήματα όπως οι The Sisters of Mercy. Το 1998 κυκλοφόρησαν το δίσκο Κάτι σαράβαλες καρδιές και την ίδια χρονιά έδωσαν την πρώτη τους συναυλία στο club «ΡΟΔΟΝ». Το 1999 άνοιξαν τη συναυλία των Tindersticks στη μουσική σκηνή «Σφεντόνα», στη Λεωφόρο Αλεξάνδρας.

Το 2000, μετά την αποχώρηση του Παναγιώτη Μπερλή από το συγκρότημα, διέκοψαν τη συνεργασία τους με την Wipe Out, ίδρυσαν τη δική τους δισκογραφική εταιρεία, την This Is My Voice Records, και κυκλοφόρησαν το single Είναι που όλα ήρθαν αργά. Τον Οκτώβριο του 2000 κυκλοφόρησε ο δίσκος Ευωδιάζουν αγριοκέρασα οι σιωπές, ενώ στο τέλος του ίδιου έτους διασκεύασαν το τραγούδι Θάνατος του Παύλου Σιδηρόπουλου για τη συλλογή της EMI Στον Π - Αφιέρωμα Στον Παύλο Σιδηρόπουλο. Το 2001 κυκλοφόρησε ο δίσκος Καινούργιος τόπος/Κάτω απ' το ηφαίστειο, ως ένθετο στο περιοδικό Fractal Press. Το 2002 ο Θάνος Ανεστόπουλος έκανε ακουστικές εμφανίσεις με την κιθάρα του στο bar «Closer» στην Αθήνα, ενώ στο τέλος της ίδιας χρονιάς τα Διάφανα Κρίνα έγραψαν τη μουσική για το θεατρικό έργο Δεσποινίς Τζούλια.

Στα μέσα του 2003 κυκλοφόρησε από την This Is My Voice Records ο δίσκος Ό,τι απόμεινε απ' την ευτυχία. Το 2004 το συγκρότημα πραγματοποίησε συναυλίες σε όλη την Ελλάδα, με ενδεικτικό το γεγονός ότι το 2001 είχαν πραγματοποιήσει 170 συναυλίες σε όλη τη χώρα. Το 2005 κυκλοφόρησε το βιβλίο/CD Ο γύρος της μέρας σε 80 κόσμους από την εκδοτική εταιρεία Ίνδικτος. Τον Νοέμβριο του 2008 κυκλοφόρησε ο δίσκος Κι η αγάπη πάλι θα καλεί.

Την 1η Ιουνίου 2009, τα Διάφανα Κρίνα ανακοίνωσαν μέσω της επίσημης ιστοσελίδας τους τη διάλυσή τους, με την ανακοίνωση να υπογράφεται από όλα τα μέλη εκτός από τον Θάνο Ανεστόπουλο. Στις 28 Μαΐου 2012, μέσω της συνεργασίας των εταιρειών B-otherSide Records και Labyrinth Of Thoughts Records, κυκλοφόρησε ο δίσκος Κι η αγάπη πάλι θα καλεί σε έκδοση βινυλίου, περιορισμένη σε 500 συλλεκτικά κομμάτια.

Το 2013 και σχεδόν τέσσερα χρόνια μετά τη διάλυση του συγκροτήματος, οι Roll Out και Universal Greece παρουσίασαν μια συλλογή τραγουδιών τους με τίτλο Μέσα στη ρόδινη σιωπή του γαλαξία, με σκοπό τη συγκέντρωση και καταγραφή σπάνιου αρχειακού υλικού και ανέκδοτων ηχογραφήσεων τους.

Ο Θάνος Ανεστόπουλος, ιδρυτικό μέλος και τραγουδιστής του συγκροτήματος, απεβίωσε το 2016.

## Δισκογραφία
### Δίσκοι

* 1996: Έγινε η απώλεια συνήθειά μας (Wipe Out Records)
* 1998: Κάτι σαράβαλες καρδιές (Wipe Out Records)
* 2000: Ευωδιάζουν αγριοκέρασα οι σιωπές (This is my Voice Records)
* 2003: Ο,τι απόμεινε απ' την ευτυχία (This is my Voice Records)
* 2005: Ο γύρος της μέρας σε ογδόντα κόσμους (Εκδόσεις Ίνδικτος)
* 2008: Κι η αγάπη πάλι θα καλεί (Roll Out, διανομή Sony BMG)
* 2012: Κι η αγάπη πάλι θα καλεί (B-otherSide Records, Labyrinth of Thoughts Records)
* 2013: Μέσα στη ρόδινη σιωπή του γαλαξία

### Singles
* 1994: Λιώνοντας μόνος / Κάτω απ' το ηφαίστειο (Wipe Out Records)
* 2000: Είναι που όλα ήρθαν αργά (This is my Voice Records)
* 2001: Καινούργιος τόπος / Κάτω απ' το ηφαίστειο
* 2008: Κι αν έσβησε σαν ίσκιος / Ένα σκιάχτρο που άρπαξε φωτιά (Roll Out)

### Συμμετοχές
* 1994: Μαγικό Βοτάνι - Συμμετοχή με το κομμάτι *Μουχλαλούδα: Η μπαλάντα της φωτιάς* (Wipe Out Records)
* 1997: Underground '97 (ένθετο περιοδικού Ποπ&Ροκ)
* 1998: Underground '98 (ένθετο περιοδικού Ποπ&Ροκ)
* 2000: Sessions 01 - Συμμετοχή με το κομμάτι *Χρειάζομαι Μέρες* (περιοδικό Ποπ&Ροκ, τεύχος 268)
* 2001: Στον Π. – Συμμετοχή με το κομμάτι *Θάνατος* (Μεσόγειος)

## Σημειώσεις


## Εξωτερικοί σύνδεσμοι
*Η επίσημη ιστοσελίδα του συγκροτήματος

Κατηγορία:Ελληνικά rock συγκροτήματα